'Boktown' by PE se lughawe ingerig | News24
'Boktown' by PE se lughawe ingerig
NIE al die Springbokke se Baaise aanhangers sal hul span in Brittanje by die Wêreldbekertoernooi kan gaan ondersteun nie, maar dít hoef nie die wedstrydgees nadelig te raak nie. 'n Amptelike "Absa Boktown" word in een van die Suid-Afrikaanse Lugmag se skure langs die Port Elizabethse lughawe ingerig.
Hier sal Springbok-ondersteuners hul span se wedstryde op 'n reuse-skerm kan kyk asof hulle werklik langs die veld is.
Volgens Craig Mittens, een van die organiseerders, gaan die sitplekke in die vorm van 'n stadion gebou word.
"Op die dag van die wedstryd sal allerlei vermaak beskikbaar wees," het Mittens gesê. "Behalwe musiek sal daar voor die afskop met bekende rugbymense gesels word."
Groot pryse, kroeggeriewe, temapartytjies en kosstalletjies word beplan om dié ervaring so opwindend moontlik te maak. "Daar sal selfs op die B-veld gebraai kan word," het Mittens gesê.
Die organiseerders fokus egter voorlopig op die Bokke se vier groepwedstryde. Jean de Villiers en sy span sal op 19 September afskop teen die span van Japan. Dan volg kragmetings met Samoa, Skotland en Amerika.
"Dit sal wonderlik wees as ons die halfeind- en die eindronde kan haal, en ons sal probeer om die rugbygees hoog te hou," het Mittens gesê. Daar kan reeds gewone of BBP-pakkette vir dié wedstryde gekoop koop.